ROZHODNUTIE RADY
z 13. decembra 2004,
ktorým sa Rakúskej republike povoľuje uplatňovanie opatrenia odchyľujúceho sa od článku 17 Šiestej smernice 77/388/EHS o zosúladení právnych predpisov členských štátov týkajúcich sa daní z obratu
(2004/866/ES)
RADA EURÓPSKEJ ÚNIE,
so zreteľom na Šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 27 ods. 1,
so zreteľom na návrh Komisie,
keďže:
(1)
Listom prijatým Generálnym sekretariátom Komisie dňa 12. decembra 2003 požiadali rakúske orgány o povolenie uplatňovania osobitného opatrenia odchyľujúceho sa od článku 17 Šiestej smernice 77/388/EHS.
(2)
Ostatné členské štáty boli o tejto žiadosti upovedomené dňa 26. marca 2004.
(3)
Cieľom odchyľujúceho sa opatrenia je úplne vyňať z práva na odpočet daň z pridanej hodnoty (ďalej len DPH), ktorou sa zdaňujú výdavky na majetky a služby, ak percento ich používania na súkromné potreby daňovníka alebo jeho zamestnancov alebo vo všeobecnosti na iné ako podnikové účely presahuje 90 % z ich celkového používania. Toto odchyľujúce sa opatrenie je odôvodnené potrebou zjednodušenia postupu pri výbere DPH.
(4)
Odporúča sa časovo obmedziť platnosť tohto povolenia do 31. decembra 2009. Táto maximálna lehota umožní vyhodnotenie vhodnosti zachovania odchyľujúceho sa opatrenia s prihliadnutím na skúsenosti, ktoré Rakúsko v priebehu tohto obdobia nadobudne.
(5)
Odchýľujúce sa opatrenie nemá negatívny dopad na vlastné príjmy Spoločenstva pochádzajúce z DPH,
PRIJALA TOTO ROZHODNUTIE:
Článok 1
Odchylne od článku 17 ods. 2 smernice 77/388/EHS, sa Rakúskej republike povoľuje vyňatie z práva na odpočet DPH, ktorou sa zdaňujú výdavky na majetky a služby, ak percento ich používania na súkromné potreby daňovníka alebo jeho zamestnancov alebo vo všeobecnosti na iné ako podnikové účely presahuje 90 % z ich celkového používania.
Článok 2
Toto rozhodnutie sa uplatňuje do 31. decembra 2009.
Článok 3
Toto rozhodnutie je určené Rakúskej republike.
V Bruseli 13. decembra 2004